CELEX: 32021R0769
Language: hr
Date: 2021-04-30 00:00:00
Title: Uredba Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost

11.5.2021   
               
               
                  HR
               
               
                  Službeni list Europske unije
               
               
                  L 165/9
               
            
         UREDBA VIJEĆA (EU, Euratom) 2021/769
         od 30. travnja 2021.
         o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 322. stavak 2.,
         uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,
         uzimajući u obzir prijedlog Europske komisije,
         uzimajući u obzir mišljenje Europskog parlamenta (1),
         uzimajući u obzir mišljenje Europskog revizorskog suda (2),
         budući da:
         
                     (1)
                  
                  
                     Vlastita sredstva koja se temelje na porezu na dodanu vrijednost (PDV), koja su utvrđena Odlukom Vijeća (EU, Euratom) 2020/2053 (3) („vlastita sredstva koja se temelje na PDV-u”) trebala bi se staviti na raspolaganje Uniji pod najboljim mogućim uvjetima. Stoga bi trebalo utvrditi pravila prema kojima države članice ta vlastita sredstva stavljaju na raspolaganje proračunu Unije.
                  
               
                     (2)
                  
                  
                     Radi jednostavnosti i transparentnosti te kako bi se smanjilo administrativno opterećenje, vlastita sredstva koja se temelje na PDV-u trebala bi se izračunavati na osnovi konačne višegodišnje ponderirane prosječne stope. Režim utvrđivanja osnovice za vlastita sredstva koja se temelje na PDV-u trebalo bi uspostaviti na jedinstven način, i to na temelju prihoda koji su stvarno prikupljeni u određenoj kalendarskoj godini, što bi trebala biti jedina konačna metoda utvrđivanja osnovice za vlastita sredstva koja se temelje na PDV-u.
                  
               
                     (3)
                  
                  
                     Konačna ponderirana prosječna stopa PDV-a za financijsku godinu 2016. u svakoj državi članici trebala bi se upotrebljavati kao konačna višegodišnja ponderirana prosječna stopa.
                  
               
                     (4)
                  
                  
                     Trebalo bi uspostaviti pouzdan i brz postupak preispitivanja za rješavanje mogućih sporova koji mogu nastati između države članice i Komisije u vezi s iznosom bilo kojih ispravaka izvješćâ o osnovici za vlastita sredstva koja se temelje na PDV-u, čime bi se izbjegli dugotrajni i skupi postupci zbog povrede pred Sudom Europske unije.
                  
               
                     (5)
                  
                  
                     Radi osiguranja jedinstvenih uvjeta za provedbu Uredbe Vijeća (EEZ, Euratom) br. 1553/89 (4) provedbene ovlasti trebalo bi dodijeliti Komisiji u pogledu detaljnijeg utvrđivanja postupka preispitivanja ispravaka izvješćâ o osnovici za vlastita sredstva koja se temelje na PDV-u te u pogledu rješenja i povezanih izmjena koje države članice predlažu kako bi se utvrdili određeni iznosi koji se uzimaju u obzir u svrhu izračuna ukupnog iznosa neto prihoda od PDV-a. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća (5).
                  
               
                     (6)
                  
                  
                     Uredbu (EEZ, Euratom) br. 1553/89 trebalo bi stoga na odgovarajući način izmijeniti.
                  
               
                     (7)
                  
                  
                     Radi dosljednosti ova Uredba trebala bi stupiti na snagu istog dana kao i Odluka (EU, Euratom) 2020/2053 te bi se trebala primjenjivati od istog dana kao i ta odluka, to jest od 1. siječnja 2021. Međutim, izmjene Uredbe (EEZ, Euratom) br. 1553/89 utvrđene u ovoj Uredbi ne bi se trebale primjenjivati na izradu ili ispravak izvješćâ o osnovici za vlastita sredstva koja se temelje na PDV-u za financijske godine prije 2021.,
                  
               DONIJELO JE OVU UREDBU:
         
            Članak 1.
            Uredba (EEZ, Euratom) br. 1553/89 mijenja se kako slijedi:
            
                        1.
                     
                     
                        ispred članka 1. riječi „Glava I. Opće odredbe” brišu se;
                     
                  
                        2.
                     
                     
                        članak 1. zamjenjuje se sljedećim:
                        
                           „Članak 1.
                           Vlastita sredstva koja se temelje na PDV-u izračunavaju se primjenom jedinstvene pozivne stope iz članka 2. stavka 1. točke (b) Odluke (EU, Euratom) 2020/2053 (*1) na osnovicu utvrđenu u skladu s ovom Uredbom.
                        
                        
                           (*1)  Odluka Vijeća (EU, Euratom) 2020/2053 od 14. prosinca 2020. o sustavu vlastitih sredstava Europske unije te o stavljanju izvan snage Odluke 2014/335/EU, Euratom (SL L 424, 15.12.2020., str. 1.).”;"
                        
                     
                  
                        3.
                     
                     
                        ispred članka 2. riječi „Glava II. Područje primjene” brišu se;
                     
                  
                        4.
                     
                     
                        članak 2. zamjenjuje se sljedećim:
                        
                           „Članak 2.
                           Vlastita sredstva koja se temelje na PDV-u izračunavaju se na temelju oporezivih transakcija iz članka 2. Direktive Vijeća 2006/112/EZ (*2).
                        
                        
                           (*2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).”;"
                        
                     
                  
                        5.
                     
                     
                        ispred članka 3. riječi „Glava III. Način izračuna” brišu se;
                     
                  
                        6.
                     
                     
                        članci 3. i 4. zamjenjuju se sljedećim:
                        
                           „Članak 3.
                           
                              1.   Za određenu kalendarsku godinu osnovica za vlastita sredstva koja se temelje na PDV-u utvrđuje se dijeljenjem ukupnog iznosa neto prihoda od PDV-a koji je država članica prikupila tijekom te godine iz transakcija iz članka 2., ispravljenog u skladu sa stavkom 2. ovog članka, konačnom višegodišnjom ponderiranom prosječnom stopom, kako je izračunana u skladu s metodom iz članka 4.
                              Ta konačna višegodišnja ponderirana prosječna stopa iskazuje se kao postotak primjenom metode iz članka 4.
                           
                           
                              2.   Ukupan iznos neto prihoda od PDV-a iz stavka 1. ovog članka ispravlja se kako bi se u obzir uzelo sljedeće:
                              
                                          (a)
                                       
                                       
                                          sve iznose koje za potrebe vlastitih sredstava treba smatrati transakcijama koje potječu iz države članice ili su namijenjene državi članici iako potječu iz teritorija ili su namijenjene teritoriju iz članka 6. Direktive 2006/112/EZ;
                                       
                                    
                                          (b)
                                       
                                       
                                          sve iznose koji dolaze iz transakcija koje potječu iz jednog od područja ili su namijenjene jednom od područja iz članka 7. Direktive 2006/112/EZ ako država članica može dokazati da je prihod prenesen u to područje;
                                       
                                    
                                          (c)
                                       
                                       
                                          sve iznose koji se duguju nakon ispravaka zbog povreda Direktive 2006/112/EZ.
                                       
                                    
                           
                              3.   Iznos utvrđen primjenom stavka 1. ovog članka množi se s jedinstvenom pozivnom stopom iz članka 2. stavka 1. točke (b) Odluke (EU, Euratom) 2020/2053 radi dobivanja vlastitih sredstava koja se temelje na PDV-u koja se trebaju staviti na raspolaganje proračunu Unije.
                           
                        
                        
                           Članak 4.
                           
                              1.   Vlastita sredstva koja se temelje na PDV-u izračunavaju se na temelju kalendarskih godina.
                           
                           
                              2.   Konačna višegodišnja ponderirana prosječna stopa izračunava se na temelju metode utvrđene u stavcima od 3. do 8.
                           
                           
                              3.   Konačna višegodišnja ponderirana prosječna stopa jest postotak koji je svaka država članica izračunala za financijsku godinu 2016., u skladu s odredbama ovog članka kako su se primjenjivale prije 1. siječnja 2021.
                           
                           
                              4.   Postotak kojim je iskazana konačna višegodišnja ponderirana prosječna stopa izračunava se na četiri decimalna mjesta.
                           
                           
                              5.   Konačna višegodišnja ponderirana prosječna stopa mora biti provjerena i ne smije biti predmet obavijesti koje se odnose na neriješena pitanja iz članka 9. stavka 2.
                           
                           
                              6.   Prosječna ponderirana stopa koja je predmet obavijesti upotrebljava se dok se ne riješe pitanja o kojima je podnesena obavijest iz članka 9. stavka 2. i smatra se privremenom višegodišnjom ponderiranom prosječnom stopom.
                           
                           
                              7.   Nakon što se riješe pitanja o kojima je podnesena obavijest iz članka 9. stavka 2. time dobiven postotak zamjenjuje privremenu višegodišnju ponderiranu prosječnu stopu i postaje konačna višegodišnja ponderirana prosječna stopa od financijske godine 2021. nadalje.
                           
                           
                              8.   Utjecaj na proračun koji imaju bilo kakve razlike između privremene i konačne višegodišnje ponderirane prosječne stope rješava se u okviru postupka iz članka 10.b stavka 5. Uredbe Vijeća (EU, Euratom) br. 609/2014 (*3) („godišnje uravnoteženje”).
                           
                        
                        
                           (*3)  Uredba Vijeća (EU, Euratom) br. 609/2014 od 26. svibnja 2014. o metodama i postupku za stavljanje na raspolaganje tradicionalnih vlastitih sredstava i vlastitih sredstava koja se temelje na PDV-u i BND-u te o mjerama za zadovoljavanje potreba za gotovinom (SL L 168, 7.6.2014., str. 39.).”;"
                        
                     
                  
                        7.
                     
                     
                        članci 5. i 6. brišu se;
                     
                  
                        8.
                     
                     
                        ispred članka 7. riječi „Glava IV. Odredbe koje se odnose na računovodstvo i pripremanje vlastitih sredstava” brišu se;
                     
                  
                        9.
                     
                     
                        članci 7., 8. i 9. zamjenjuju se sljedećim:
                        
                           „Članak 7.
                           
                              1.   Do 31. srpnja svake godine države članice Komisiji šalju izvješće o ukupnom iznosu osnovice za vlastita sredstva koja se temelje na PDV-u za prethodnu kalendarsku godinu, utvrđene u skladu s člankom 3., a na koju se treba primijeniti jedinstvena pozivna stopa iz članka 1.
                           
                           
                              2.   Izvješće iz stavka 1. ovog članka sadržava sve podatke upotrijebljene za utvrđivanje osnovice koji su potrebni za inspekcije iz članka 2. stavka 4. Uredbe Vijeća (EU, Euratom) br. 2021/768 (*4).
                           
                           
                              3.   Podaci koji se upotrebljavaju za utvrđivanje osnovice za vlastita sredstva koja se temelje na PDV-u moraju biti najnoviji podaci koji su dostupni u vrijeme izrade izvješća.
                           
                           
                              4.   Države članice mogu zatražiti produljenje roka iz stavka 1. ovog članka ako zbog iznimnih okolnosti koje su izvan njihove kontrole nije moguće izvršiti izračune u skladu s člankom 3. i slijedom toga ispoštovati taj rok. Takav se zahtjev podnosi Komisiji u pisanom obliku i u njemu se navodi obrazloženje iznimnih okolnosti.
                           
                           
                              5.   Nakon razmatranja zahtjeva iz stavka 4. ovog članka Komisija može odobriti samo jedno produljenje roka iz stavka 1. ovog članka za najviše dva mjeseca. Komisija svake godine izvješćuje odbor iz članka 13. stavka 1. o broju zaprimljenih zahtjeva i svojim odgovarajućim odlukama.
                           
                        
                        
                           Članak 8.
                           Za potrebe proračuna države članice do 15. travnja svake godine šalju Komisiji procjenu osnovice za vlastita sredstva koja se temelje na PDV-u za sljedeću financijsku godinu.
                        
                        
                           Članak 9.
                           
                              1.   Svi ispravci izvješćâ iz članka 7. stavka 1. ove Uredbe za prethodne financijske godine, zbog bilo kojeg razloga, obavljaju se u dogovoru između Komisije i dotične države članice.
                              Ako dotična država članica i Komisija ne postignu dogovor o ispravku, Komisija pismom obavješćuje tu državu članicu o potrebnom ispravku. To pismo čini „mjere” iz članka 12. stavka 2. točke (c) Uredbe (EU, Euratom) br. 609/2014.
                           
                           
                              1.a   Dotična država članica može u roku od dva mjeseca od dana primitka pisma iz stavka 1. drugog podstavka ovog članka zatražiti od Komisije da preispita ispravak priopćen u tom pismu. To se preispitivanje zaključuje odlukom koju Komisija treba donijeti najkasnije tri mjeseca od dana primitka zahtjeva države članice.
                              Ako se odlukom Komisije u potpunosti ili djelomično preispitaju iznosi koji odgovaraju ispravku priopćenom u pismu iz stavka 1. drugog podstavka, država članica na raspolaganje stavlja odgovarajući iznos. Ni zahtjev države članice za preispitivanje ispravka ni tužba za poništenje protiv odluke Komisije ne utječu na obvezu države članice da na raspolaganje stavi iznos koji odgovara ispravku.
                              Svi ispravci izvješćâ iz članka 7. stavka 1. uključuju se u skupna izvješća kojima se mijenjaju prethodna izvješća za dotične financijske godine.
                           
                           
                              1.b   Komisija može donijeti provedbene akte kojima se detaljnije utvrđuje postupak preispitivanja iz stavka 1.a. Ti se provedbeni akti donose u skladu s postupkom ispitivanja iz članka 13. stavka 3.
                           
                           
                              2.   Nakon 31. srpnja četvrte godine koja slijedi nakon dotične financijske godine ne obavljaju se daljnji ispravci izvješćâ iz članka 7. stavka 1., osim ako se ti ispravci odnose na pitanja o kojima je Komisija ili dotična država članica prethodno podnijela obavijest.
                           
                        
                        
                           (*4)  Uredba Vijeća (EU, Euratom) 2021/768 od 30. travnja 2021. o utvrđivanju provedbenih mjera za sustav vlastitih sredstava Europske unije te o stavljanju izvan snage Uredbe (EU, Euratom) br. 608/2014 (SL 165, …, str. 1)”;"
                        
                     
                  
                        10.
                     
                     
                        ispred članka 10. riječi „Glava V. Odredbe u vezi s nadzorom” brišu se;
                     
                  
                        11.
                     
                     
                        članci od 10. do 13. zamjenjuju se sljedećim:
                        
                           „Članak 10.
                           
                              1.   Svaka država članica do 30. travnja svake godine obavješćuje Komisiju o svim rješenjima i povezanim izmjenama koje predlaže donijeti kako bi se utvrdili iznosi iz članka 3. stavka 2. točaka (a) i (b). U predloženom se rješenju prema potrebi navodi priroda podataka koje država članica smatra prikladnima te ono sadržava procjenu vrijednosti osnovice za vlastita sredstva koja se temelje na PDV-u za svaku stavku.
                              Do 31. svibnja iste godine Komisija informacije iz prvog podstavka ovog stavka, koje je primila od određene države članice, šalje ostalim državama članicama.
                           
                           
                              2.   Komisija može donijeti provedbene akte u pogledu rješenja i povezanih izmjena koje su predložile države članice u skladu sa stavkom 1. ovog članka. Ti se provedbeni akti donose u skladu sa savjetodavnim postupkom iz članka 13. stavka 2. u roku od 60 dana nakon što je odbor iz članka 13. stavka 1. dostavio svoje mišljenje.
                           
                        
                        
                           Članak 11.
                           
                              1.   Nakon inspekcija iz članka 2. stavka 4. Uredbe (EU, Euratom) 2021/768 izvješće iz članka 7. stavka 1. ove Uredbe ispravlja se kako je navedeno u članku 9. ove Uredbe.
                           
                           
                              2.   Što se tiče konačne višegodišnje ponderirane prosječne stope iz članka 4. stavka 2., Komisija procjenjuje ispravke iz članka 9. koje su podnijele države članice radi rješavanja svih obavijesti koje se odnose na neriješena pitanja u pogledu ponderirane prosječne stope.
                           
                        
                        
                           Članak 12.
                           
                              1.   Svaka država članica svake godine Komisiji dostavlja informacije o svim relevantnim izmjenama administrativnih procesa i postupaka koje primjenjuje za naplatu PDV-a u odnosu na informacije koje je prethodno podnijela.
                           
                           
                              2.   Komisija zajedno s dotičnom državom članicom razmatra mogućnost poboljšanja procesa i postupaka iz stavka 1.
                           
                           
                              3.   Komisija svakih pet godina izrađuje izvješće o poduzetim mjerama i ostvarenom napretku država članica u pogledu naplate PDV-a, kao i o svim poboljšanjima.
                              Komisija to izvješće prvi put podnosi Europskom parlamentu i Vijeću do 31. prosinca 2025.
                           
                        
                        
                           Članak 13.
                           
                              1.   Komisiji pomaže Savjetodavni odbor za vlastita sredstva (ACOR/PDV) osnovan člankom 7. stavkom 1. Uredbe (EU, Euratom) br. 2021/768. Navedeni odbor je odbor u smislu Uredbe (EU) br. 182/2011 Europskog parlamenta i Vijeća (*5).
                           
                           
                              2.   Pri upućivanju na ovaj stavak primjenjuje se članak 4. Uredbe (EU) br. 182/2011.
                           
                           
                              3.   Pri upućivanju na ovaj stavak primjenjuje se članak 5. Uredbe (EU) br. 182/2011.
                           
                        
                        
                           (*5)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).”;"
                        
                     
                  
                        12.
                     
                     
                        iza članka 13. umeće se sljedeći članak:
                        
                           „Članak 13.a
                           
                              1.   Komisija izrađuje izvješće o funkcioniranju sustava vlastitih sredstava koja se temelje na PDV-u najkasnije 1. siječnja 2025. U tom izvješću se navodi:
                              
                                          (a)
                                       
                                       
                                          broj država članica koje i dalje upotrebljavaju ponderiranu prosječnu stopu koja je predmet obavijesti koje se odnose na neriješena pitanja;
                                       
                                    
                                          (b)
                                       
                                       
                                          svaka promjena nacionalnih stopa PDV-a.
                                       
                                    
                           
                              2.   Izvješće iz stavka 1. uključuje procjenu o tome jesu li sustav vlastitih sredstava koja se temelje na PDV-u i, posebice, višegodišnja ponderirana prosječna stopa učinkoviti i primjereni. Prema potrebi, izvješću se prilaže prijedlog za izmjenu ove Uredbe u cilju izračunavanja konačne višegodišnje ponderirane prosječne stope na osnovi novijih podataka.”;
                           
                        
                     
                  
                        13.
                     
                     
                        ispred članka 14. riječi „Glava VI. Završne odredbe” brišu se.
                     
                  
         
            Članak 2.
            Ova Uredba stupa na snagu na datum stupanja na snagu Odluke (EU, Euratom) 2020/2053.
            Primjenjuje se od 1. siječnja 2021.
            Međutim, članak 1. ne primjenjuje se na izradu ili ispravak izvješćâ o osnovici za vlastita sredstava koja se temelje na PDV-u za financijske godine prije 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. travnja 2021.
            
               
                  Za Vijeće
               
               
                  Predsjednica
               
               A. P. ZACARIAS
            
         
         
            (1)  Mišljenje od 25. ožujka 2021. (još nije objavljeno u Službenom listu).
         
            (2)  Mišljenje od 8. prosinca 2020. (još nije objavljeno u Službenom listu).
         
            (3)  Odluka Vijeća (EU, Euratom) 2020/2053 od 14. prosinca 2020. o sustavu vlastitih sredstava Europske unije te o stavljanju izvan snage Odluke 2014/335/EU, Euratom (SL L 424, 15.12.2020., str. 1.).
         
            (4)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).
         
            (5)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).